Filwaqt li jfakkar fil-Konklużjonijiet tal-Kunsill tat-23 ta' Mejju u tas-17 ta' Ottubru 2016 u fil-Konklużjonijiet tal-Kunsill Ewropew tal-15 ta' Diċembru 2016, il-Kunsill jinsab imwaħħax bis-sitwazzjoni mwiegħra li għadha għaddejja fis-Sirja u bil-kwistjonijiet umanitarji, politiċi u ta' sigurtà persistenti li jirriżultaw mill-konflitt. 13.5 miljun Sirjan attwalment huma fi bżonn ta' għajnuna umanitarja fis-Sirja, inkluż 6.3 miljun persuna spostata f'pajjiżha, 1.5 miljun persuna li jgħixu f'kundizzjonijiet ta' assedju, u 5 miljun refuġjat Sirjan oħra ospitati mill-ġirien tagħhom u mir-reġjun b'mod ġenerali. Ir-reġim Sirjan għandu r-responsabbiltà primarja li jipproteġi l-popolazzjoni Sirjana. Għaldaqstant, il-Kunsill jappella lir-reġim u l-alleati tiegħu, b'mod partikolari r-Russja inkluż bħala ko-President tal-Grupp Internazzjonali ta' Appoġġ għas-Sirja (ISSG) biex jagħmlu l-isforzi kollha biex jiżguraw: waqfien totali tal-ostilitajiet; il-waqfien tal-assedji; u aċċess umanitarju sħiħ, sostenibbli u mingħajr xkiel fil-pajjiż kollu. L-UE tikkundanna bil-qawwa l-ksur u l-abbużi sistematiċi, mifruxin u gravi kontinwi tad-drittijiet tal-bniedem u l-ksur tad-dritt umanitarju internazzjonali mill-partijiet kollha, b'mod partikolari r-reġim Sirjan. Jenħtieġ li dan jintemm u li dawk responsabbli jagħtu kont ta' għemilhom. Il-Kunsill jikkundanna l-użu tal-qtil bil-ġuħ ta' persuni ċivili bħala metodu ta' gwerra permezz tal-assedju ta' żoni popolati, kif ukoll l-ispostament sfurzat ta' popolazzjonijiet, li t-tnejn li huma jistgħu jammontaw għal delitti tal-gwerra u delitti kontra l-umanità. L-UE ser tkompli tikkunsidra aktar miżuri restrittivi kontra s-Sirja sakemm tibqa' għaddejja r-repressjoni. L-UE tfakkar li ma jistax ikun hemm paċi dejjiema fis-Sirja taħt ir-reġim attwali. Il-Kunsill ifakkar li l-konflitt fis-Sirja jolqot lill-UE direttament u jaqbel dwar il-ħtieġa li l-UE tiżviluppa qafas strateġiku speċifiku għall-approċċ tagħha għas-Sirja bħala parti speċifika għal pajjiż tal-Istrateġija Reġjonali tal-UE għas-Sirja u l-Iraq kif ukoll għat-theddida tad-Da'esh adottata f'Marzu 2015. Għalhekk huwa jilqa' l-Komunikazzjoni Konġunta mir-Rappreżentant Għoli u l-Kummissjoni, u japprova l-objettivi stabbiliti hawn taħt. Flimkien ma' dawn il-Konklużjonijiet, dan jifforma l-Istrateġija tal-UE għas-Sirja. L-objettivi strateġiċi tal-UE fis-Sirja huma ffukati f'sitt oqsma ewlenin: It-tmiem tal-gwerra permezz ta' transizzjoni politika ġenwina, f'konformità mal-UNSCR 2254, innegozjat mill-partijiet involuti fil-konflitt taħt l-awspiċi tal-Mibgħut Speċjali tan-NU għas-Sirja u bl-appoġġ tal-atturi internazzjonali u reġjonali ewlenin. L-UE temmen bis-sħiħ li ma jista' jkun hemm l-ebda soluzzjoni militari għall-konflitt u hija impenjata lejn l-unità, is-sovranità, l-integrità territorjali u l-indipendenza tal-Istat Sirjan. Soluzzjoni politika kredibbli biss, kif definita fl-UNSCR 2254 u l-Komunikat ta' Ġinevra tal-2012, tiżgura l-istabbiltà tas-Sirja u tippermetti t-telfa deċiżiva tad-Da'esh u ta' gruppi terroristiċi oħrajn ddeżinjati min-NU fis-Sirja. L-UE tkompli tappoġġa l-isforzi tal-Koalizzjoni Globali kontra d-Da'esh fis-Sirja u l-Iraq. L-UE tappoġġa bis-sħiħ il-ħidma tal-Mibgħut Speċjali tan-NU u l-issuktar tad-diskussjonijiet f'Ġinevra. Filwaqt li tafferma mill-ġdid il-preminenza tal-proċess ta' Ġinevra mmexxi min-NU, l-UE ser tkompli tagħtih appoġġ politiku permezz tal-inizjattiva reġjonali tar-Rappreżentant Għoli li qed trawwem id-djalogu politiku ma' atturi ewlenin mir-reġjun sabiex tiġi identifikata bażi komuni fi ħdan il-qafas tal-mandat mogħti mill-Kunsill Ewropew ta' Diċembru. Il-Kunsill jaqbel li jiżdiedu l-isforzi tal-UE biex jiġu żgurati kemm il-parteċipazzjoni sħiħa u effettiva tan-nisa kif ukoll konsultazzjoni u djalogu sostnuti mas-soċjetà ċivili fil-proċess politiku. Il-progress f'Ġinevra ser jiddependi fuq l-isforzi biex titnaqqas il-vjolenza u biex tinbena l-fiduċja fuq il-post. F'dan il-kuntest, il-Kunsill jirrikonoxxi l-kontribut biex jiġi stabbilit mill-ġdid waqfien sħiħ tal-ostilitajiet u jinnota t-twaqqif tal-mekkaniżmu trilaterali fil-laqgħat ta' Astana biex titħares u tiġi żgurata konformità sħiħa mal-waqfien mill-ġlied. Huwa jesprimi tħassib serju dwar il-vjolenza kontinwa mit-terroristi, u minn azzjonijiet militari kontra miri ċivili u mhux terroristi, inkluż mir-reġim u l-alleati tiegħu. Il-Kunsill iħeġġeġ lill-partijiet kollha biex jirrispettaw il-waqfien mill-ġlied u jappella lir-Russja, it-Turkija u l-Iran, biex jonoraw l-impenji tagħhom bħala l-garanti, biex tiġi żgurata l-implimentazzjoni sħiħa tiegħu. Jenħtieġ li fil-laqgħat ulterjuri f'dan il-kuntest jinkiseb progress fl-iżgurar ta' aċċess umanitarju sħiħ u mingħajr xkiel għall-pajjiż kollu, il-waqfien tal-assedji u r-rilaxx tal-persuni kollha detenuti b'mod arbitrarju, speċjalment in-nisa u t-tfal, f'konformità mal-UNSCR 2268. Il-promozzjoni ta' transizzjoni sinifikattiva u inklużiva fis-Sirja, f'konformità mar-Riżoluzzjoni 2254 tal-Kunsill tas-Sigurtà tan-NU u l-Komunikat ta' Ġinevra, permezz ta' appoġġ għat-tisħiħ tal-oppożizzjoni politika. L-UE ser tkompli tappoġġa lill-oppożizzjoni Sirjana u b'mod partikolari l-Kumitat Għoli tan-Negozjati (HNC) bħala d-delegazzjoni tal-oppożizzjoni fit-taħditiet f'Ġinevra fejn in-NU taġixxi ta' medjatur. L-UE ser tappoġġa l-iżvilupp mill-HNC tal-viżjoni tiegħu ta' transizzjoni kif ukoll l-isforzi li għamel biex jikkonsolida l-pjattaforma ta' negozjar għall-oppożizzjoni Sirjana. Il-Kunsill iħeġġeġ lill-partijiet Sirjani biex jimpenjaw ruħhom b'mod kostruttiv u mingħajr prekondizzjonijiet fuq l-aġenda stabbilita mill-Mibgħut Speċjali tan-NU u jilqa' l-approċċ pożittiv adottat mill-HNC, kemm fil-qbil fuq delegazzjoni aktar inklużiva kif ukoll fl-istabbiliment ta' proposti moderati u prammatiċi. Il-Kunsill laqa' l-integrazzjoni min-naħa tal-HNC tal-Kumitat Konsultattiv tan-Nisa u l-promozzjoni progressiva tal-parteċipazzjoni sħiħa u effettiva tagħhom. Iħeġġeġ lir-reġim Sirjan biex jistabbilixxi l-pjanijiet tiegħu stess għal transizzjoni politika inklużiva ġenwina. Il-proċess politiku jeħtieġ li jkun kompletament inklużiv biex jiġi żgurat li l-partijiet kollha tas-soċjetà Sirjana jkunu involuti fit-tfassil tal-unità u r-rikonċiljazzjoni futuri tas-Sirja. Jiġu salvati l-ħajjiet billi jiġu indirizzati l-ħtiġijiet umanitarji tas-Sirjani l-aktar vulnerabbli fil-pajjiż kollu b'mod f'waqtu, effettiv, effiċjenti u bbażat fuq prinċipji sodi. L-UE tesprimi t-tħassib serju kontinwu tagħha dwar ir-restrizzjonijiet deliberati li jostakolaw l-għoti ta' għajnuna umanitarja u ttenni l-appell tagħha għal aċċess umanitarju sħiħ, mingħajr xkiel, sigur u sostenibbli fil-pajjiż kollu għan-NU u organizzazzjonijiet umanitarji oħra. L-aċċess umanitarju mhuwiex miżura għat-tisħiħ tal-fiduċja iżda obbligu. Bħala l-akbar finanzjatur tal-isforzi umanitarji fis-Sirja, l-UE ser tissokta b'diplomazija umanitarja intensiva u ser tfittex modi kif ittejjeb l-aċċess u l-protezzjoni kif ukoll biex tippromwovi l-prinċipji umanitarji. L-UE ser tkompli taħdem biex tikseb funzjonament sħiħ tal-eżenzjonijiet umanitarji u l-awtorizzazzjonijiet fil-miżuri restrittivi tagħha kontra s-Sirja. L-UE ser tissokta wkoll bl-appoġġ tagħha għall-assistenza tal-vittmi tal-mini u għall-edukazzjoni dwar is-sogru tal-mini. Il-promozzjoni tad-demokrazija, id-drittijiet tal-bniedem u l-libertà tal-espressjoni billi jissaħħu l-organizzazzjonijiet tas-soċjetà ċivili Sirjana. L-UE ser tkompli tipprovdi appoġġ konsiderevoli lill-organizzazzjonijiet tas-soċjetà ċivili Sirjana, inkluż lill-ħidma tal-Kamra tal-Appoġġ tas-Soċjetà Ċivili u l-Bord ta' Konsulenza tan-Nisa. Is-soċjetà ċivili ser ikollha taqdi rwol prominenti fis-Sirja ta' wara l-konflitt, u fl-għajnuna għall-proċess ta' rikonċiljazzjoni. Il-Kunsill qabel li jżid l-isforzi tal-UE biex tiġi promossa l-libertà tal-espressjoni, inkluż permezz ta' appoġġ għal mezzi tal-informazzjoni ħielsa u indipendenti. Il-promozzjoni tar-responsabiltà għad-delitti tal-gwerra bil-ħsieb li jiġi ffaċilitat proċess ta' rikonċiljazzjoni nazzjonali u ġustizzja transizzjonali. L-UE ser tkompli taħdem sabiex tiżgura r-responsabbiltà għad-delitti tal-gwerra, il-ksur u l-abbużi tad-drittijiet tal-bniedem u l-ksur tad-dritt umanitarju internazzjonali, inkluż l-użu kkonfermat ta' armi kimiċi. L-UE tikkundanna bl-aktar mod qawwi l-ksur sistematiku li twettaq fis-Sirja, kif iddokumentat mill-Kummissjoni Internazzjonali Indipendenti ta' Inkjesta stabbilita min-NU, inkluż l-istħarriġ dettaljat dwar id-delitti mwettqa s-sena l-oħra f'Aleppo. Il-Kunsill jappoġġa r-rakkomandazzjonijiet tal-Kummissjoni ta' Inkjesta. Il-Kunsill jaqbel li jitkompla l-ġbir ta' informazzjoni fid-dawl ta' azzjonijiet legali fil-ġejjieni, inkluż fi ħdan il-Qorti Kriminali Internazzjonali, kontra dawk kollha responsabbli għall-ksur tad-dritt internazzjonali. F'dan il-kuntest, il-Kunsill jesprimi appoġġ għall-Mekkaniżmu Internazzjonali, Imparzjali u Indipendenti stabbilit għal dan l-għan mill-Assemblea Ġenerali tan-NU u jenfasizza l-importanza li dan jingħata riżorsi suffiċjenti sabiex ikompli bil-ħidma vitali tiegħu. L-UE tappoġġa l-isforzi kollha għal rikonċiljazzjoni nazzjonali u ser tkompli tappella għall-ġustizzja transizzjonali. Il-Kunsill jikkundanna wkoll l-użu ta' armi kimiċi mir-reġim Sirjan u d-Da'esh ikkonfermat fir-rapporti tal-Mekkaniżmu ta' Investigazzjoni Konġunt bejn l-OPCW u n-NU, filwaqt li jfakkar fid-deċiżjoni tiegħu f'Marzu li jiġu adottati miżuri restrittivi addizzjonali fuq l-individwi responsabbli. Il-Kunsill jappoġġa l-isforzi kollha fl-identifikazzjoni tal-persuni li għebu. Appoġġ għar-reżiljenza tal-popolazzjoni Sirjana u tas-soċjetà Sirjana. L-UE ser tkompli tipprovdi appoġġ għar-reżiljenza permezz tal-għoti ta'edukazzjoni, ħolqien ta' impjiegi, appoġġ għal strutturi ta' governanza ċivili lokali f'żoni taħt il-kontroll tal-oppożizzjoni, inkluż billi taħdem mal-Gvern Interim Sirjan, u ser taħdem sabiex jiġi evitat il-kollass tal-amministrazzjoni tal-istat. L-UE ser tfittex li żżid l-assistenza, filwaqt li tikkombina l-assistenza transkonfinali mal-appoġġ minn ġewwa s-Sirja u ser timmira li titwassal l-għajnuna bħala parti minn sforz akbar biex jiġu indirizzati l-ħtiġijiet tal-popolazzjoni fis-Sirja kollha, biex jiġu evitati l-estremiżmu u s-settarjaniżmu vjolenti u biex tinbena r-reżiljenza lokali. L-UE mhux ser timpenja ruħha fi sforzi ta' rkupru/stabilizzazzjoni bikrija li jistgħu jappoġġaw inġinerija soċjali u demografika. L-UE ttenni li mhux ser tkun lesta li tgħin fir-rikostruzzjoni tas-Sirja ħlief meta tkun qed titwettaq b'mod deċiżiv transizzjoni politika komprensiva, ġenwina u inklużiva, innegozjata mill-partijiet Sirjani fil-konflitt abbażi tar-Riżoluzzjoni 2254 (2015) tal-Kunsill tas-Sigurtà tan-NU u l-Komunikat ta' Ġinevra tal-2012. F'dak l-istadju, il-Kunsill jeżamina l-assistenza possibbli għal wara l-konflitt kif spjegat fid-dettal fil-Komunikazzjoni Konġunta. F'dan il-kuntest, l-UE tista' tagħmel rieżami tal-miżuri restrittivi attwali, timpenja ruħha biex terġa' tibda l-kooperazzjoni mal-awtoritajiet ta' transizzjoni, timmobilizza fondi b'appoġġ għall-irkupru u r-rikostruzzjoni ta' wara l-gwerra, li jinkludi l-wirt kulturali, u tuża l-għodod xierqa taħt il-Politika tal-Viċinat tal-UE u programmi oħra biex tindirizza l-isfidi ta' transizzjoni u tistabbilizza l-komunitajiet permezz tal-iżvilupp ekonomiku. L-UE qed tappoġġa b'mod attiv lin-NU fil-koordinazzjoni tagħha ta' ppjanar ta' stabilizzazzjoni ċivili wara l-ftehim u ser taħdem man-NU, l-Istituzzjonijiet Finanzjarji Internazzjonali u donaturi oħra. Jenħtieġ li dawk li inċitaw il-konflitt jassumu wkoll responsabbiltà speċjali għall-ispejjeż tar-rikostruzzjoni. L-UE tinsab konxja mill-effetti li l-konflitt Sirjan għandu fuq stati ġirien, u tikkonferma l-impenn tagħha li tagħti appoġġ lill-Ġordan, il-Libanu u t-Turkija, kif ukoll lill-Iraq u l-Eġittu, li wrew l-impenn u r-reżiljenza tagħhom biex jospitaw miljuni ta' refuġjati Sirjani matul dawn l-aħħar ftit snin. Il-Kunsill ifaħħar dawn l-isforzi u jaqbel dwar il-ħtieġa li dan l-appoġġ jinżamm permezz tal-implimentazzjoni tal-Patti bejn l-UE u l-Ġordan u bejn l-UE u l-Libanu u d-Dikjarazzjoni UE-Turkija bħala kontribut biex jintlaħqu l-impenji rispettivi ta' Londra għal dawn il-pajjiżi. Il-Kunsill jistenna b'interess li jospita l-Konferenza ta' Brussell dwar "Appoġġ għall-Futur tas-Sirja u r-Reġjun" fl-4 u l-5 ta' April 2017, b'segwitu għall-konferenza ta' Londra ta' Frar 2016, il-konferenzi tad-donaturi tal-Kuwajt tal-2013-15, il-Konferenzi ta' Berlin u Helsinki tal-2014 u l-2017. Il-Konferenza ser issaħħaħ l-appoġġ internazzjonali għall-proċess politiku mmexxi min-NU u ser tiġġenera finanzjament sabiex jintlaħqu l-ħtiġijiet deskritti fl-appelli kkoordinati min-NU kif ukoll tappoġġa r-reżiljenza tal-pajjiżi li qed jospitaw lir-refuġjati. Huwa jinnota li l-Istrateġija tal-UE sservi bħala linji gwida ta' politika għall-approċċ tal-UE fil-Konferenza. Ara l-paġna tal-laqgħa